CELEX: 32010R0606
Language: hr
Date: 2010-07-09 00:00:00
Title: Uredba Komisije (EU) br. 606/2010 od 9. srpnja 2010. o odobravanju pojednostavljenog alata Europske agencije za sigurnost zračnog prometa (Eurocontrol) za procjenu potrošnje goriva određenih operatora zrakoplova koji su mali emitenti  Tekst značajan za EGP

15/Sv. 010
            
            
               HR
            
            
               Službeni list Europske unije
            
            
               237
            
         32010R0606
   
               L 175/25
            
            
               SLUŽBENI LIST EUROPSKE UNIJE
            
            
               09.07.2010.
            
         
      UREDBA KOMISIJE (EU) br. 606/2010
   od 9. srpnja 2010.
   o odobravanju pojednostavljenog alata Europske agencije za sigurnost zračnog prometa (Eurocontrol) za procjenu potrošnje goriva određenih operatora zrakoplova koji su mali emitenti
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (1), a posebno njezin članak 14. stavak 1.,
   budući da:
   
               (1)
            
            
               Potpuno, dosljedno, transparentno i točno praćenje i izvješćivanje o emisijama stakleničkih plinova u skladu sa smjernicama utvrđenim u Odluci Komisije 2007/589/EZ od 18. srpnja 2007. o utvrđivanju smjernica za praćenje i izvješćivanje o emisijama stakleničkih plinova sukladno Direktivi 2003/87/EZ Europskog parlamenta i Vijeća (2) ključno je za učinkovito funkcioniranje sustava za trgovanje emisijskim jedinicama stakleničkih plinova uspostavljenog Direktivom 2003/87/EZ.
            
         
               (2)
            
            
               U članku 14. stavku 3. Direktive 2003/87/EZ predviđeno je da operatori zrakoplova od 1. siječnja 2010. prate količinu ugljikovog dioksida koja se emitira u letovima kojima upravljaju i o tomu podnesu izvješće za svaku kalendarsku godinu u skladu sa smjernicama utvrđenim u Odluci 2007/589/EZ.
            
         
               (3)
            
            
               Svaki operator zrakoplova trebao bi izraditi i svojoj nadležnoj državi članici dostaviti plan praćenja s mjerama koje planira provesti u svrhu praćenja i izvješćivanja o emisijama, koji bi nadležna tijela nadležne države članice trebala odobriti u skladu sa smjernicama utvrđenim u Odluci 2007/589/EZ.
            
         
               (4)
            
            
               U dijelu 4. Priloga XIV. Odluci 2007/589/EZ utvrđen je pojednostavljeni postupak za procjenu potrošnje goriva zrakoplova kojim se smanjuje administrativno opterećenje za određene operatore zrakoplova koji su odgovorni za ograničeni broj letova godišnje, odnosno koji emitiraju male količine ugljikovog dioksida, primjenom alata Europske agencije za sigurnost zračnog prometa (Eurocontrol) ili drugih relevantnih organizacija koje imaju mogućnost obraditi sve relevantne informacije o zračnom prometu poput onih koje su dostupne Eurocontrolu, pod uvjetom da Komisija odobri te alate.
            
         
               (5)
            
            
               Eurocontrol je utvrdio i dokumentirao pojednostavljeni alat za procjenu potrošnje goriva i emisija ugljikovog dioksida za određene letove između aerodroma. Taj alat koristi stvarnu dužinu rute svakog leta na temelju najpotpunijih informacija o zračnom prometu i operativnih informacija o letu koje su trenutačno dostupne i uzima u obzir potrošnju goriva tijekom svih aspekata pojedinog leta, uključujući potrošnju na izlazu za putnike, tijekom rulanja, tijekom slijetanja, polijetanja i krstarenja te mjera upravljanja zračnim prometom. Alat koristi statistički pouzdane koeficijente potrošnje goriva za najvažnije tipove zrakoplova te općenitiji pristup za druge zrakoplove, gdje se koeficijenti potrošnje goriva određuju kao funkcija najveće poletne mase zrakoplova, čime se postižu prihvatljive razine nesigurnosti.
            
         
               (6)
            
            
               Taj alat ispunjava zahtjeve smjernica iz Odluke 2007/589/EZ u pogledu pristupa koji se temelji na pojedinačnim letovima, stvarnoj dužini rute i statistički utemeljenim odnosima potrošnje goriva. Stoga je primjereno da taj alat bude raspoloživ i da se odobri za korištenje odgovarajućim operatorima zrakoplova kako bi im se omogućilo da ispune svoje obveze praćenja i izvješćivanja uz smanjeno administrativno opterećenje.
            
         
               (7)
            
            
               Može se dogoditi da operator zrakoplova iz razloga na koje ne može utjecati nije u mogućnosti pratiti stvarnu potrošnju goriva za određeni let. U tim je okolnostima primjereno, ako ne postoji drugi način da se odredi stvarna potrošnja goriva, da alat za procjenu potrošnje goriva koji koriste mali emitenti bude na raspolaganju i drugim operatorima zrakoplova kako bi mogli izraditi procjenu potrošnje goriva za određene letove za koje nisu dostupni podaci o stvarnoj potrošnji goriva.
            
         
               (8)
            
            
               U skladu s dijelom 6. Priloga XIV. Odluci 2007/589/EZ, planovi praćenja operatora zrakoplova koji koriste alat za procjenu potrošnje goriva moraju sadržavati dokaz o ispunjenju uvjeta za male emitente te potvrdu i opis korištenog alata.
            
         
               (9)
            
            
               Mjere predviđene ovom Uredbom u skladu su s mišljenjem Odbora za klimatske promjene,
            
         DONIJELA JE OVU UREDBU:
   Članak 1.
   Odobrava se korištenje alata za procjenu potrošnje goriva koji je izradila i ponudila na korištenje Europska agencija za sigurnost zračnog prometa (Eurocontrol) (3) za:
   
               1.
            
            
               male emitente u svrhu ispunjavanja obveza praćenja i izvješćivanja na temelju članka 14. stavka 3. Direktive 2003/87/EZ i dijela 4. Priloga XIV. Odluci 2007/589/EZ;
            
         
               2.
            
            
               sve operatore zrakoplova na temelju dijela 5. Priloga XIV. Odluci 2007/589/EZ za potrebe procjene potrošnje goriva kod određenih letova obuhvaćenih Prilogom I. Direktivi 2003/87/EZ, ako podaci potrebni za praćenje emisija ugljikovog dioksida nisu dostupni zbog okolnosti na koje operator zrakoplova nije mogao utjecati i ne mogu se odrediti nekom drugom metodom utvrđenom u planu praćenja operatora.
            
         Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. srpnja 2010.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 275, 25.10.2003., str. 32.
   
      (2)  SL L 229, 31.8.2007., str. 1.
   
      (3)  www.eurocontrol.int/ets/small_emitters.